J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2022. február 1-i nyílt üléséről***

Határozat: 7-19/2022 (II.1.)

 Rendelet: 1-3/2022 (II.2.)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2022. február 1-i nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetőjeKörmendy-Szalai Mónika Irodavezető Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 12 fővel jelen van, az határozatképes, az ülést 13 órakor megnyitja.

Auer Miklós képviselő-testületi tag szeretné kezdeményezni azt, hogy a zárt ülés első napirendi pontját levenni szíveskedjenek, mert több kérdés is felmerült a napirenddel kapcsolatban, amelyre még nem kapott választ.

Bebes István polgármester elmondja, kérésként megfogalmazott javaslatként fogja fel. Alapvetően vannak szabályok egy napirend levételével kapcsolatban, úgy véli, a Képviselő-testület tagjai szavazzanak arról, kívánják- e levenni, vagy sem. Szavazásra teszi fel Auer Miklós Képviselő Úr kérését.

*A Képviselő-testület a javaslatot 4 igen, 7 nem szavazattal, 1 tartózkodás mellett elutasította.*

Bebes István polgármester kéri, hogy most a kiküldött napirendről szavazzanak.

A Képviselő-testület a kiküldött napirendet 10 igen szavazattal, 2 tartózkodás mellett elfogadja, és a következő napirendet hagyja jóvá:

N A P I R E N D

Nyílt ülés keretében:

1. Beszámoló a polgármester két ülés közötti munkájáról

Előterjesztő: **Bebes** **István** polgármester

1. 2021. évi költségvetési rendelet módosítása

Előterjesztő: **Bebes István** polgármester

1. Adósságot keletkeztető ügylet

Előterjesztő: **Bebes István** polgármester

1. 2022. évi költségvetési rendelet megtárgyalása

Előterjesztő: **Bebes István** polgármester

1. Folyószámlahitel felvétel

Előterjesztő: **Bebes István** polgármester

1. Belső ellenőrzési 4 éves stratégiai terv

Előterjesztő: **Bebes István** polgármester

1. A Képviselő-testület Szervezeti és Működési Szabályzatának módosítása

Előterjesztő: **Bebes István** polgármester

1. Döntés Körmend város településrendezési eszközeinek módosításáról

Előterjesztő: **Bebes István** polgármester

1. BM utak pályázati felhívás

Előterjesztő: **Bebes István** polgármester

1. Elővásárlási jog kapcsán nyilatkozattétel

Előterjesztő: **Bebes István** polgármester

1. Ingatlanvásárlási kérelem megtárgyalása.

Előterjesztő: **Bebes István** polgármester

1. Közös tulajdon megszüntetése megváltással.

Előterjesztő: **Bebes István** polgármester

1. A „Nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatása” című pályázati felhívással kapcsolatos döntések meghozatala

Előterjesztő: **Bebes István** polgármester

1. Intézményvezetői pályázat kiírása

Előterjesztő: **Bebes István** polgármester

1. Fenntartói jogok átadására vonatkozó kezdeményezés megtárgyalása

Előterjesztő: **Bebes István** polgármester

1. OEVB tagok választása

Előterjesztő: **Bebes István** polgármester

1. Beszámoló a lejárt határidejű határozatok végrehajtásáról

Előterjesztő: **Bebes István** polgármester

Interpellációk

**N A P I R E N D:**

**1./ Beszámoló a polgármester két ülés közötti munkájáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester beszámolót kíván tenni az elmúlt időszak eseményeiről. 2021. szeptember 4-én részt vett az Őrségi Református Egyházmegye esperes avató ünnepi istentiszteletén. Szeptember 13-án megbeszélést tartott a Miniszterelnökség a Modern Települések Fejlesztéséért felelős kormánybiztosával a sportcsarnok beruházással kapcsolatos feladatokat illetően. Szeptember 21-én részt vett a 37 várat, kastélyt, kolostort érintő nemzetközi Schlösserstrasse projekt megyei találkozóján, ahol a projekt részleteit ismerték meg. Szeptember 30-án részt vett a Rába völgy árvízvédelmi projektzáró rendezvényén, ahol átadták azt a műszaki fejlesztést, amely Körmendet érintette. Október 4-én tartották a Körmend és Kistérsége Önkormányzati Társulás, valamint a Körmend és Mikrotérsége Intézményfenntartó Társulás üléseit. Október 6-án a Nyugat-Dunántúli Regionális Hulladékgazdálkodási Önkormányzati Társulás online tanácsülésén vett részt. Október 9-én részt vett a „Gyógyítsd meg a testet, gyógyítsd meg a lelket” című, Boldog Batthyány-Strattmann László orvosi munkásságát méltató emlékkonferencián. Október 15-én részt vett az EGIS Gyógyszergyár Zrt. üzemátadó ünnepségén. Október 19-én tartották a Nyugat-Dunántúli Regionális Hulladékgazdálkodási Önkormányzati Társulás Társulási tanácsülését. Október 21-én részt vett az „M8 autóút Körmend-Rábafüzes országhatár közötti szakasz építése” című projekt ünnepélyes útátadó rendezvényén. Szeretné megköszönni a művelődési központnak az október 23-i ünnepség lebonyolítását, valamint az ehhez kapcsolódó feladatok elvégzését. Október 28-án részt vett a Senior Néptáncegyüttes 15 év képekben című kiállításának megnyitóján, valamint a gálaműsorán. November 9-én megbeszélést folytattak a Belügyminisztérium önkormányzatokért felelős államtitkárával az önkormányzat működésének feladatit illetően. November 13-án adták át Magyarszecsőd, Molnaszecsőd és Egyházashollós szennyvízberuházását, akik csatlakoztak a körmendi szennyvíztisztítórendszerhez. November 24-én TOP Plusz pályázat kapcsán egyeztetést folytatott a molnaszecsődi tagóvoda képviselőivel, egy pályázat benyújtása kapcsán. November 25-én online egyeztetést tartott a GYSEV Zrt. vezérigazgatójával az aktuális problémákról és feladatokról.. December 9-én tárgyalt a Vasivíz Zrt. képviselőivel a Magyarszecsőd, Molnaszecsőd, Egyházashollós települések szennyvízcsatlakozásának ügyében, e településeknek hozzá kell járulniuk a különböző feladatok megvalósításához. Szeretné megköszönni a karácsonyi ünnepségek kapcsán minden intézményben dolgozó munkáját. 2022. január 22-én részt vett a Boldog Batthyány-Strattmann László Liturgikus Emléknap alkalmából tartott ünnepségen, ahol átadták a „Test és lélek orvosa – Boldog Batthyány László díj”-at, majd ezután szentmise következett. Idén a díjat egy körmendi orvos, Wolf Teréz doktornő kapta, amihez ezúton is ismételten gratulál. Január 31-én részt vett a Körmend és Kistérsége Önkormányzati Társulás és a Körmend és Mikrotérsége Köznevelési Intézményfenntartó Társulás tanácsülésén, ahol a 2022. évi költségvetés volt napirenden, amelyet a Kistérség és a Mikrotérségi Társulás is elfogadott..

Bebes István polgármester kéri a beszámoló elfogadását.

*A Képviselő-testület a beszámolót 11 igen szavazattal, 1 tartózkodással elfogadja.*

**2./ 2021. évi költségvetési rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előző éves költségvetést minden év február 28-ig lehet módosítani, hiszen folyamatosan történnek az előző év utolsó napjáig is olyan normatívabeli, vagy más módosítások, ami miatt e módosításokat át kell vezetni a rendeleten. Itt is erre kerül sor, különböző normatívák kerülnek a rendeletbe beépítésre. Megjelenik az év végén elnyert 110 millió forint összegű REKI támogatás is, amelyet a működéshez kapott a város. Különböző intézményekben pedig személyi és dologi normatívák, illetve bevételek és kiadások jelennek meg. Központi költségvetést követő támogatások érkeztek, szociális és egészségügyi pótlék, 2021. évi kiegészítő támogatás, normatíva ellenőrzésből adódó pótlólagos támogatás, valamint a REKI, illetve az ügyeleti szolgálatból fakadó támogatások jelennek még meg a módosításban.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**1****/2022. (II.2.) önkormányzati rendelet**

Körmend Város Önkormányzata és intézményei 2021. évi költségvetéséről szóló 2/2021. (II.12.) önkormányzati rendelet módosításáról

**3./ Adósságot keletkeztető ügylet**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az éves költségvetés tárgyalása előtt szükséges határozatot hozni erről a Testület részéről. A hitelfelvétellel kapcsolatos 3 évre szóló kihatásokat kell kimutatni a Testület előtt, ezt a célt szolgálja jelen előterjesztés. Az Önkormányzat költségvetési rendelete számol hitelfelvétellel, hiszen a Testület korábbi döntése alapján a Kormány jóváhagyta a hitelfelvételt. Ennek tükrében kéri a Testület döntését.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**7****/2022. (II.1.) önkormányzati határozat**

Körmend város Önkormányzata az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**4./ 2022. évi költségvetési rendelet megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a feladatellátást érintően az intézményszerkezetben változás nincs, így továbbra is az önkormányzati feladatok a Körmenden található intézményekben, mint például a Körmendi Kulturális Központ, Múzeum és Könyvtár, valamint a Városgondnokság, illetve két intézményfenntartó társulás egyrészt a Mikrotérségi Intézményfenntartó Társulás, másrészt a Körmend és Kistérsége Önkormányzati Társulás, és a Szociális Szolgáltató és Információs Központ révén kerülnek ellátásra. A működési költségvetésben továbbra is a bérek, illetve az energiaköltségek jelentik a legnagyobb kiadásokat. A minimálbér emelés nagyon sokakat érintett az önkormányzati intézményekben, és az emelés után teljes mértékben nem kap az Önkormányzat normatív támogatást, ezért ezt ki kell egészíteniük. Megjelenik a rendeletben az összes kötelező feladatellátás kirészletezve, működési és személyi kiadásokra. A bevételi struktúra is hasonló az előző évekhez képest. Vannak a normatív támogatások, melyeket a Magyar Államtól kapnak, vannak a közhatalmi bevételek, amelyek különböző adóbevételekből folynak be az Önkormányzathoz, illetve az különböző intézmények bevételei, amelyek több részből tevődnek össze. Ingatlanértékesítéssel is számolnak, amelyek közül már volt, amelyről született döntés is a Képviselő-testület részéről, most kerül azonban olyan helyzetbe, hogy a bevételek beérkezhetnek az Önkormányzathoz. Természetesen vannak további olyan bevételek, amelyekkel számolnak, pályázati bevételek is érkeznek. Kiadások között szerepel a LIDL alatti út megépítése, amelyhez támogatás nem igényelhető. A Képviselő-testület foglalkozik még ingatlanértékesítési feladatokkal, amelyek közül az egyik a régi posta 1/5 állami tulajdonának megvétele, amely olyan állapotba fordult az MNV Zrt. jóvoltából, hogy várhatóan meg tudják vásárolni. Közvilágítás korszerűsítés is megjelenik a rendeletben, melyet előzetesen már elmondott, miszerint elsősorban terveztetni kell, és utána kell közbeszerzési eljárást lebonyolítani. Korábban elnyert BM utas pályázatok is megjelennek a rendeletben, amely ebben az évben valósul meg, a Nap, Honvéd és a Teleki utca felújítása valósulhat meg. Zárt kerti pályázat az idei évben valósul meg, amelyről szintén a tavalyi évben döntött a Testület. Minden képviselő előtt megtalálható a költségvetés valamennyi anyaga, így kéri a rendelet megtárgyalását.

Szlávik Csaba képviselő-testületi tag úgy állította össze a mondandóját, hogy először a véleményét mondta volna el, mivel azonban kérdést kapott, szeretné megkérdezni, hogy a polgármesteri jutalmazás tervezésre került- e, amennyiben igen, akkor lehetséges-e a szöveges részben történő megjelenítése, a félreértések elkerülése végett.

Dr. Stepics Anita Jegyző Asszony elmondja, hogy természetesen a polgármesteri jutalom keretösszege mindig tervezésre kerül a hivatal költségvetésében. A hivatal költségvetésének személyi kiadásait ugyanis sosem forintra pontosan tervezik, hiszen vissza is térhetnek dolgozók gyesről, fel is vehetnek új embereket, ezekkel mind kalkulálni kell, így rátartással van ez a sor tervezve. Azonban a szöveges részben ezt nem lehet kiemelni, mert az teljesen más értelmezést kapna, ugyanis ha a szöveges részben kiírják, hogy a polgármesteri jutalmazás megtervezésre került, ez olyan, mintha a jutalom quasi alanyi jogon járó 13. havi juttatás lenne, de ez nem így van. A polgármesternek akkor jár jutalom, ha ezt a Testület megszavazza, indokolással. Válasza tehát, hogy van a költségvetésben erre keret, de a szöveges részben a félreérthetőség miatt nem emelik ki sosem.

Dr. Hadnagy Ádám képviselő-testületi tag szeretné megkérdezni a régi posta épületével kapcsolatban, hogy ha majd megtörténik az 1/5 rész vásárlása, van- e valamilyen cél, mi lesz a terület és az épület sorsa.

Bebes István polgármester köszöni a kérdést. Elmondja, omladozó épületről van szó, le kellene bontani, meg kellene pályáztatni eladásra. Ha van rá megfelelő jelentkező, akkor természetesen ennek értékesítésére sor kerülhet.

Szlávik Csaba képviselő-testületi tag szeretné elmondani, hogy pénzügyi-számviteli végezettsége nincs, de azt szeretné közölni, hogy a 2022. év bizonytalanságait figyelembe véve egy jól előkészített, érthető költségvetés tervezetet tudott áttekinteni, melyet meg is szeretne köszönni.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását. Szeretne csatlakozni Szlávik Csaba Képviselő társához, szeretné megköszönni a pénzügyi iroda vezetőjének és munkatársainak a jól összeállított, áttekinthető és jó működésre garanciát adó költségvetést.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslatok elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**2****/2022. (II.2.) önkormányzati rendelet**

Körmend város Önkormányzata 2022. évi költségvetéséről

*Dr. Stepics Anita Jegyző Asszony megköszöni Polgármester Úrnak, a képviselőknek és Pénzügyi Irodavezető Asszonynak, hogy biztosították a köztisztviselői illetményalap emelését a költségvetésben.*

**5./** **Folyószámlahitel felvétel**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez az, amit likvid hitelnek hívnak, amely minden évben a képviselők elé kerül. Egész évben fent kell tartani a likviditást, ugyanakkor az adóbevételekhez kétszer jut a város. A folyamatos működés biztosításához kell felvenni, tavalyi évben ezt nem kellett biztosítani, azonban szavazott róla a Testület, de nem kellett hozzányúlni. Bízik abban, hogy az idei évben sem kell ehhez hozzányúlni, ellenben ezt a lehetőséget meg kell teremteni ebben az évben is.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**8****/2022. (II.1.) önkormányzati határozat**

1./

Körmend város Önkormányzata megbízza Bebes István Géza polgármestert és dr. Stepics Anita jegyzőt, hogy a költségvetés bevételei és kiadásai ütemkülönbségéből adódó likviditási problémái áthidalása céljára éven belüli lejáratú, folyószámlahitelt vegyen fel az OTP és Kereskedelmi Bank Nyrt. Észak-dunántúli Régió Szombathelyi Igazgatóságától.

A hitel összege: 80.000.000Ft, azaz Nyolcvan millió forint.

A hitel lejárata: 2022. december 31, amelyhez az önkormányzat 2022. évre vonatkozóan likviditási tervet nyújt be.

Körmend Város Önkormányzata kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és az OTP Bank Nyrt. részére az OTP Bank Nyrt.-nél, illetve más pénzügyi intézménynél vagy a Magyar Államkincstárnál vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel valamennyi költségvetési bevételét (helyben maradó személyi jövedelemadó, helyi adó, gépjárműadó, települési önkormányzatok jövedelemkülönbségének mérséklését szolgáló támogatás, normatív hozzájárulás, egyéb támogatások) annak hitel fedezetéül történő engedményezését.
* valamint minden további nem nevesített költségvetési bevétel engedményezése
* Az Önkormányzat visszavonhatatlan megbízást ad az OTP Bank Nyrt. részére, hogy a Hitel futamideje alatt, amennyiben a Fizetési Számláján a jelen szerződés alapján esedékessé váló fizetési kötelezettségeinek teljesítéséhez nem áll rendelkezésre a szükséges fedezet, úgy annak biztosítása érdekében az 1./ pontban megjelölt kötelezettség fennállása alatt és a Kölcsön teljes visszafizetéséig a központi támogatások elkülönítésére szolgáló alszámlájáról, illetve a helyi adók és a gépjárműadó fogadására szolgáló számláiról a szükséges összeget az Adós Fizetési Számlájára átvezesse.
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /3/ bekezdésében meghatározott korlátozás alá.

2./

Az önkormányzat a teljes hitelkeret – 80.000.000 Ft – rendelkezésre tartását 2022. december 31-ig kéri, tekintettel az eltolt éves adófizetők által december 15-ig teljesítendő átlagos 110.000.000 Ft adóelőleg fizetésére, valamint a 2022. december 31-ig érkező állami normatíva megelőlegezés miatt.

3./

Körmend Város Önkormányzata felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

Határidő: a hitelkérelem benyújtására 2022. február 28.

Felelős: Bebes István Géza polgármester

**6./** **Belső ellenőrzési 4 éves stratégiai terv**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a belső ellenőr elkészítette a 4 éves stratégiai tervet, ez egy szakmai pénzügyes anyag, kiegészíteni nem kívánja. Kérdezi, van-e ehhez kapcsolódóan bárkinek kérdése.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**9****/2022. (II.1.) önkormányzati határozat**

Körmend Város Önkormányzata Képviselő-testülete Körmend Város Önkormányzata Belső Ellenőrzési Stratégiai Tervét a 2022-2025. évekre a melléklet szerint jóváhagyja.

**7./** **A Képviselő-testület Szervezeti és Működési Szabályzatának módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a gyorsabb ügyintézés miatt kérték az irodavezető kollégák az SZMSZ módosítását, lehetővé téve azt, hogy egy rendeltetésmód változásnál, vagy társasházi alapító okirat módosításánál ne kelljen testületi döntésre várni. Megjelenik a rendeletben az új szociális rendelet átvezetése.. A Szervezeti és Működési Szabályzat 1. melléklet 5.6 pontjában még a régi közművelődési rendelet száma szerepel, ezt ki kell javítani, és a jelenleg hatályos rendelet számát kell szerepeltetni. Továbbá a képviselői tiszteletdíj emelése jelenik meg a rendeletmódosításban.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását azzal a módosítással, hogy az 1. melléklet 5.6 pontjában a jelenleg hatályos rendelet számát kell szerepeltetni.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**3****/2022. (II.2.) önkormányzati rendelet**

Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelet módosításáról

**8./** **Döntés Körmend város településrendezési eszközeinek módosításáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a leendő új sportcsarnok beruházáshoz kapcsolódóan év elejére véglegesítette a jóváhagyási tervet a tervező, és így derült ki, hogy szükséges a HÉSZ módosítása. A módosítás épületmagasságot, övezeti besorolást és útcsatlakozási lehetőség kialakítását célozza meg. Az eljárás ezzel indul el a helyi építési szabályzat módosítása terén, természetesen gyorsított eljárásban van lehetőség az eljárás lefolytatására, mivel ez kiemelt beruházásnak számít.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**10****/2022. (II.1.) önkormányzati határozat**

1. Körmend város Önkormányzata Képviselő-testülete kezdeményezi az Önkormányzat településrendezési eszközeinek felülvizsgálatát a körmendi 1567/2 és 1566/3 hrsz.-ú telek tekintetében annak érdekében, hogy az ingatlanok Vt. övezeti besorolásba kerülhessenek, és hogy a megengedett legmagasabb épületmagasság 15 m-ben kerüljön meghatározásra. A felülvizsgálat során az útcsatlakozások, ill. az ingatlanokon belüli közlekedés lehetősége is a vizsgálat tárgyát képezi. Az 1763/2021.(X.27.) Korm. határozat alapján a körmendi 1567/2 és 1566/3 hrsz.-ú ingatlanokon nemzetgazdaságilag kiemelt projekt körében új sportcsarnok létesül.
2. Körmend város Önkormányzata Képviselő-testülete a körmendi 1567/2 és 1566/3 hrsz.-ú ingatlanokat kiemelt fejlesztési területté nyilvánítja a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 32.§ (6) bekezdés c) pontja alapján annak okán, hogy ezen ingatlanokon nemzetgazdaságilag kiemelt beruházások között új sportcsarnok létesítését tervezi a Magyar Kormány.
3. Körmend város Önkormányzata a helyi építési szabályzat felülvizsgálatának tervezési díját 700**.**000.-ft+ÁFA mértékben biztosítja, elfogadva ezzel az Akcióterv Mérnöki Iroda Kft (székhelye: 9730 Kőszeg, Bechtold István utca 7.) ajánlatát. Az Önkormányzat a helyi építési szabályzat felülvizsgálatával kapcsolatos településrendezési feladatok elkészítésével az Akcióterv Mérnöki Iroda Kft -t (székhelye: 9730 Kőszeg, Bechtold István utca 7.) bízza meg, és köt vele szerződést.
4. Körmend város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja.
5. Körmend város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

**9./** **BM utak pályázati felhívás**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt években nyert ez a pályázat, így valósulhatott meg a tavalyi évben a Téglagyári és a Nap utca egy része, valamint a Kis, az Erkel Ferenc, a Dobogó utca felújítása, az idei évben pedig a költségvetés tárgyalásakor említett utcák felújítására kerülhet sor. Korábbi időszakokban is voltak ilyen pályázataik, most pedig ezzel a pályázattal két komolyabb utca felújítása történhet meg.. Ez ki is tölti azt a nagyságrendet, amelyre pályázhat az Önkormányzat.

Dr. Hadnagy Ádám képviselő-testületi tag elmondja, hogy a tavalyi évben megtörtént a Téglagyári utca felújítása. Ezzel a pályázattal Béke utca felújítása is megtörténhet, olyan javaslattal szeretne élni, ha a jövő évben is lesz BM pályázat, akkor szeretné, ha a Vasútmellék és a Legény utca felújítása is megtörténne, ezzel a Kórház körüli utcák nagyjából rendben lennének.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester válaszolva Képviselő Úr kérésére elmondja, hogy ezek az utcák számon vannak tartva, folyamatosan próbálják megvizsgálni és összerakni, hogy mit és miként tudnak beilleszteni ebbe. Próbálták azokat az utcákat előtérbe helyezni, amelyek már nagyon rég, vagy egyáltalán nem kerültek még felújításra. Nyilván az általa említett utcáknál is voltak nagyobb felületű javítások, azonban a kiválasztott két utca már nagyon rossz állapotban van. Természetesen bízik abban, hogy lesznek BM pályázatok később is, nyilván ez sok mindentől is függ, de bízik abban, hogy továbbra is tudnak ezekre pályázatot benyújtani. További kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**11****/2022. (II.1.) önkormányzati határozat**

Körmend Város Önkormányzat Képviselő-testülete

1. az Önkormányzati feladatellátást szolgáló fejlesztések támogatása című pályázati felhívásra **a Körmend, Akác utca teljes hosszban (Körmend, 3045 hrsz.), a Béke utca Legény utca és Munkácsy M. utca közötti szakaszának 275 fm hosszban (Körmend, 1697 hrsz.) való felújítását** célzó pályázat benyújtását támogatja és a pályázat benyújtására felhatalmazza a Polgármestert
2. a pályázathoz 39.999.887,- Ft önerőt biztosít a 2023. évi költségvetés terhére.

Felelős: Bebes István, polgármester

Határidő: 2022.02.04.

**10./** **Elővásárlási jog kapcsán nyilatkozattétel**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ismét a Thököly Imre utca 1. szám alatti ingatlan egy lakása kapcsán érkezett megkeresés az Önkormányzathoz. A szerződéstervezet csatolták, a határozati javaslatban azt jelenítették meg, hogy nem kívánnak élni az elővásárlási joggal.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**12****/2022. (II.1.) önkormányzati határozat**

Körmend Város Önkormányzata Képviselő-testülete a körmendi 380/A/5 hrsz-ú ingatlan értékesítése során Körmenden, 2021. november 29. napján létrejött „Ingatlan adásvételi szerződés” megismerését követően úgy dönt, hogy nem kíván élni elővásárlási jogával.

**11./** **Ingatlanvásárlási kérelem megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Dienes Lajos u. 9. 1/1 szám alatti Viserálek Sándorné bérlő terjesztett be kérelmet a lakás megvásárlására, az értékbecslést csatolták az előterjesztéshez. A Testület döntése után természetesen, ha a határozati javaslat elfogadásra kerül, továbbviszik az ügyet.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**13****/2022. (II.1.) önkormányzati határozat**

Körmend Város Önkormányzata Képviselő-testülete úgy dönt, hogy értékesíti a körmendi 141/A/4 hrsz-ú, 68 m2 területű, lakás megjelölésű ingatlant Viserálek Sándorné (Körmend, Dienes Lajos utca 9. 1/1) bérlő részére. Az ingatlan vételárát a Képviselő-testület az igazságügyi szakértő véleményével egyezően 19.400 e Ft. összegben állapítja meg. A vételárat a Vevő egyösszegben köteles megfizetni a szerződés hatálybalépését követő 30 napon belül. Az értékesítés során a Magyar Államot elővásárlási jog illeti meg.

**12./** **Közös tulajdon megszüntetése megváltással**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy régi cél valósulhat meg azzal, ha az Önkormányzat meg tudja vásárolni a régi postaként ismert ingatlanban lévő állami tulajdont. Az egész ingatlan jogilag rendezetlen, ez még az MNV Zrt.-n is kifogott, de most van lehetőség arra, hogy az Önkormányzat az állami 1/5 tulajdont megvásárolhassa. Vételt követően a régi posta épületét le kell bontani, mert a balesetveszélyes állapotot meg kell szüntetni. Ezt követően kerülhet sor a hasznosítás lehetőségére.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Belencsák István alpolgármester örül a döntésnek, hiszen a sok éve húzódó rendezetlen tulajdoni viszonyok kedvezőbb feltételek mellett rendeződhetnek. Köszöni Polgármester Úrnak, Jegyző Asszonynak ez irányú közbenjárását és munkáját, és kéri a képviselő társakat, hogy támogassák határozati javaslatban foglaltak.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**14****/2022. (II.1.) önkormányzati határozat**

1. Körmend Város Önkormányzata Képviselő-testülete úgy dönt, hogy kezdeményezi a tulajdonostárs Magyar Állam előtt a körmendi 375 hrsz-ú ingatlan 1/5 tulajdoni illetőségének versenyeztetési eljáráson kívüli megvételét, a közös tulajdon megváltással történő megszüntetése céljából. A Képviselő-testület megismerte a körmendi 375 hrsz-ú ingatlanban a Magyar Állam tulajdonát képező 1/5 tulajdoni illetőség forgalmi értékét (5.850.000 FT + ÁFA), és az 5.850.000 FT + ÁFA forgalmi értéket közös tulajdont megszüntető megváltási árként elfogadja. A Képviselő-testület felhatalmazza a Polgármestert a közös tulajdont megszüntető szerződés megkötésére.
2. Körmend Város Önkormányzata Képviselő-testülete úgy dönt, hogy a körmendi 375 hrsz-ú ingatlanon fennálló közös tulajdon megváltással történő megszüntetését követően az ingatlanon található régi posta épületét elbonttatja a balesetveszélyes állapot megszüntetése érdekében. A Képviselő-testület felhatalmazza a Polgármestert a bontással kapcsolatos eljárás lebonyolítására, szerződések megkötésére.

**13./** **A „Nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatása” című pályázati felhívással kapcsolatos döntések meghozatala**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a határozati javaslattal a Boldog Batthyány-Strattmann László liturgikus emléknap című pályázat benyújtását támogatná a Képviselő-testület. Ebben az évben is meg tudták tartani, reméli, hogy a pályázati felhívás pozitív elbírálást fog kapni.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslatok elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Bebes István polgármester elmondja, a díjátadásra már sor került, a „Test és lélek orvosa – Boldog Batthyány László díj”-at egy körmendi orvos kapta meg, Dr. Wolf Teréz, akinek a Képviselő-testület részéről is gratulál, és kíván neki a további munkájához egészséget és minden jót. Kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**15****/2022. (II.1.) önkormányzati határozat**

Körmend Város Önkormányzata Képviselő-testülete a HUNG-2022 kódszámú felhívásra benyújtásra kerülő *„Hűséggel és szeretettel- Boldog Batthyány-Strattmann László Liturgikus emléknap”* című pályázati program benyújtását támogatja, a pályázat benyújtására felhatalmazza a Polgármestert.

**14./** **Intézményvezetői pályázat kiírása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend Város Gondnokságának intézményvezetője, Sövegjártó Zoltán jelezte, hogy ez évben nyugdíjba vonul. Köszöni az eddigi és ezután elvégzett munkáját, hiszen komoly feladatot látott el, sokat kellett tevékenykednie ahhoz, hogy megfelelő színvonalon tudja működtetni a várost. Kérését nyilván nehéz szívvel, de elfogadták, hiszen nagyon komoly munkát végzett, ellenben a pályázat kiírását el kell végezni, a Testületnek döntenie kell erről a mellékelt pályázati tartalommal.

Dr. Hadnagy Ádám képviselő-testületi tag szeretné megköszönni az együttműködést Sövegjártó Zoltánnak az elmúlt 7 év alatt.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását. Képviselői véleményként annyit szeretne elmondani, hogy azáltal, hogy Sövegjártó Úr nyugdíjba megy, valószínűleg magasra tette a mércét abban a tekintetben, hogy az őt követő intézményvezetőnek nem kicsi feladata lesz a jövőben..

Szép Dániel képviselő-testületi tag nagyon nagy köszönetet szeretne mondani Sövegjártó Zoltán munkájáért, mindig lehetett rá számítani, éjjel – nappal. Mivel jelen van, kéri, picit fogja be a fülét, szeretné azt a javaslatot tenni a Képviselő-testület részére, ha a városi kitüntetésekről döntenek, akkor Sövegjártó Zoltán személyét részesítsék előnyben.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**16****/2022. (II.1.) önkormányzati határozat**

Körmend Város Önkormányzatának Képviselő-testülete úgy határoz, hogy Körmend Város Gondnoksága intézményvezetői munkakörének betöltésére pályázatot ír ki. A pályázati felhívást a melléklet szerinti tartalommal elfogadja.

**15./** **Fenntartói jogok átadására vonatkozó kezdeményezés megtárgyalása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Szombathelyi Egyházmegye kezdeményezte a Dienes Lajos utcai Tagóvoda fenntartói jogának átadását, átvételét 2022. szeptember 1-től. Próbáltak közösen együtt tárgyalni erről, nyilván az alapítvány vezetőjével Dienes Júliával is tárgyaltak ezzel kapcsolatosan, ezért hozták most a Képviselő-testület elé döntésre a kezdeményezést. Van már pozitív példa, ugyanis a városban van már az Egyház által fenntartott általános iskola, kéri, hogy támogassák a kérést, nyilván ennek a döntésnek a meghozatala visszakerül még a képviselők elé.

Auer Miklós képviselő-testületi tagnak egyetlen kérdése van, mi kell még.

Bebes István polgármester erre a költői kérdésre nem tud válaszolni, további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen, 1 nem szavazattal, 2 tartózkodás mellett elfogadja, és a következő határozatot hozza:

**17****/2022. (II.1.) önkormányzati határozat**

1. Körmend Város Önkormányzatának Képviselő-testülete előzetesen kinyilvánítja azt, hogy a Dr. Batthyányné Coreth Mária Óvoda és Bölcsőde tagintézménye, a Dienes Lajos Utcai Tagóvoda fenntartói jogának átadását a Szombathelyi Egyházmegye részre – az intézménybe beíratott gyermekek szülei többségének támogatása esetén – támogatja. Amennyiben az intézménybe beíratott gyermekek szülei többsége támogatja a fenntartói jogok átadását a Szombathelyi Egyházmegye részére, abban az esetben az Önkormányzat tudomásul veszi és egyben jóváhagyja azt, hogy a Körmend és Mikrotérsége Köznevelési Intézményfenntartó Társulás elindítja az átadás-átvételi eljárás előkészítését.
2. Körmend Város Önkormányzatának Képviselő-testülete előzetesen úgy határoz, hogy a körmendi Dienes Lajos Utcai Tagóvodát fenntartó Körmend és Mikrotérsége Köznevelési Intézményfenntartó Társulásnak az átadásról szóló döntése esetén a Körmend Város Önkormányzatának tulajdonában álló, a Dienes Lajos Utcai Tagóvodának helyet adó ingatlant a Szombathelyi Egyházmegye vagyonkezelésébe adja, a vagyonkezelési szerződésről a Képviselő-testület a későbbiekben dönt.

**16./** **OEVB tagok választása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a tagok névsora jelenik meg, erről kell döntést hozni a Testület részéről.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslatok elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**18****/2022. (II.1.) önkormányzati határozat**

Körmend város Önkormányzata Képviselő-testülete a 2013. évi XXXVI. törvény 22.§-ában biztosított jogkörében eljárva, a 2022. évi országgyűlési választásokhoz kapcsolódóan, a Vas megyei 3. számú országgyűlési egyéni választókerület tekintetében az országgyűlési egyéni választókerületi választási bizottság (OEVB) összetételét az alábbiak szerint állapítja meg:

Tagok:

1. Dr. Faragó Gábor Körmend, Deák Ferenc u. 1/B,
2. Erős Klára Anna Körmend, Petőfi Sándor u. 17.
3. Koncz Sándor Körmend, Bajcsy-Zsilinszky u. 1.

Póttagok:

1. Mándli Tibor Körmend, Juhar utca 5.
2. Kovácsné Dolgos Edit Körmend, Vasútmellék utca 9/2.

**17./** **Beszámoló a lejárt határidejű határozatok végrehajtásáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy hosszú az anyag, kiegészíteni nem kívánja, ha merül fel kérdés, kéri jelezzék számára.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**19****/2022. (II.1.) önkormányzati határozat**

Körmend Város Önkormányzata Képviselő-testülete a 2021. évben született önkormányzati határozatok végrehajtásáról szóló beszámolót jóváhagyja.

**19./** K**érdések, Interpellációk**

**Kérdések**

Szlávik Csaba képviselő-testületi tag elmondja,

* 2021. szeptember 14-én képviselő társaival együtt írtak Polgármester Úrnak egy levelet, melyben kérték azt, hogy a Városi Televízió újra közvetítse a Képviselő-testületi üléseket, mert most nem közvetíti. Úgy emlékszik rá, hogy amíg Polgármester képviselőként működött, harcolt azért, hogy élő egyenes adásban közvetítse a testületi üléseket a televízió. Most azonban a Városi Televízió nem veszi fel a testületi üléseket. Ez azért lényeges dolog, mert az idősebb körmendi lakosok tájékoztatása interneten keresztül nehézkes, ezért a tv előtt jobban tájékozódnának a Képviselő-testület munkájáról. Ha anyagi gondja lenne a városnak a felvétellel kapcsolatban, az egyesületük szívesen felajánlja, hogy szponzorálja a Városi Televíziót a közvetítések miatt. Az lenne a kérdése, mi az oka annak, hogy nem készít felvételt a Városi Televízió.
* érdeklődne, van a lehetőség a Körmendi Híradóban megjelentetni a 2022. évi hulladékgyűjtési naptárat, mert az újságból a város lakossága jobban tudna tájékozódni
* a piac területén lévő hátsó részen volt egy fedett rész, szeretné megkérdezni annak mi lett a sorsa.

*Bebes István polgármester válaszul elmondja az alábbiakat:*

* *piac kérdése: el lett bontva az az épület, majd az út arra fog elmenni, a majdani parkoló és az út kialakítását akadályozta volna, ezért került elbontásra;*
* *a naptár megjelenítése a Körmendi Híradóban: bízik benne, beszélnek a szerkesztőkkel, így reméli, ezt a kérdést meg tudják oldani;*
* *Városi Televízió: Körmend Város Önkormányzatának számos olyan feladata van, ahova komoly anyagi forrásokat kell biztosítani. Ők nem Szentgotthárd, ahol komoly tv-s felkészültség van, valamint komoly költségvetési forrást tudnak erre biztosítani Akadálya nincs a kérés teljesítésének, keressék meg a Városi Televíziót, nyilván, ha a tv költségvetésébe belefér, akkor megjelennek a műsorokban a testületi ülések, és készítenek felvételt, de a mai világban minden technikai segítség rendelkezésre áll, így az idősebb korosztály is tud tájékozódni a Képviselő-testület munkáját illetően.*

**Interpellációk**

Zsebe Ferenc képviselő-testületi tag 4 közlekedési anomáliára szeretné felhívni a figyelmet.

* a Rábán aluli utca a Pálinkafőzde felé lassan megközelíthetetlen kategóriába tartozik, kéri, hogy amíg Sövegjártó Zoltán nem megy nyugdíjba, addig szeretne egy kis segítséget kiharcolni ez ügyben
* a Halász Csárda és a régi Rába híd sarok továbbra is a nagyon veszélyes kategóriába tartozik, Auer Miklós képviselő társával beszéltek arról, hogy meg lenne rá a megoldás; ez már többször felmerült, így ameddig nem lesz esetlegesen nagyobb probléma, azt javasolnák, hogy az ott meglévő 2-3 parkolóhelyen meg kellene szüntetni a tehergépkocsik beállását, csak a személygépkocsik beállását tegyék lehetővé, a balról érkező járműforgalom így jobban belátható lenne
* felmerült a Rábán aluli terület problémája -bár tudja, hogy ez a Vízmű tulajdona -, szeretné kérni, hogy az útra szintén valamilyen zúzalékot vagy valamilyen anyagot fektessenek le, mert esőzés után járhatatlan, ha természetesen a Vízmű engedélyezi az ottani forgalmat
* félve kérdezi meg már talán másodszor vagy harmadszor, hogy szerepel- e valamilyen szinten a Kölcsey Ferenc utca felújítása a költségvetésben.

*Bebes István polgármester válaszul elmondja*

*-Sövegjártó Zoltán anyagát már látta a különböző felújításokkal, javaslatokkal kapcsolatban, amelyek az utcák kezelését illeti. Szeretné jelezni Képviselő Úrnak, hogy a Rábán aluli utca benne van ebben az anyagban, így amennyiben a megfelelő forrás rendelkezésre áll, meg tud valósulni.*

*-Halászcsárda, régi Rába híd és parkolási kérdések: nem csak a szóban forgó helyen vannak problémák, hanem több helyen, mivel a templom felől jövet szinte semmit sem lehet látni, lehetetlen a kilátás, kérdezi Irodavezető Asszonyt, hogy mit lehetne tenni Képviselő Úr kérésének eleget téve.*

*-a Vízügyi Igazgatósággal, igyekszik valahogy szót érteni a jelzett kérdésben, megpróbálják a kérést valahogy normális mederbe terelni, .*

*-Kölcsey F. utca: van egy Zöld Város II. pályázatunk, amelynek része a Kölcsey Ferenc utca felújítása; a tervek elkészültek, az engedélyezési eljárások még folyamatban vannak,majd ezután van a közbeszerzés, illetve a forrás biztosítása; napirenden van a kérdés, bízik abban, hogy tavasszal pozitív választ tudnak adni Képviselő Úr kérésére.*

Czvitkovics Gyula képviselő-testületi tag Zsebe Ferenc képviselő társának szeretne egy megjegyzést tenni. Jó hírrel tud szolgálni, mert a január 31-i bizottsági ülésen döntés született a tekintetben, hogy a Bajcsy-Zsilinszky utca jobb oldalán a tehergépjármű parkírozását megszüntették, amely táblával is jelezve lesz a későbbiekben. Valamint szeretné elmondani, hogy a Bizottságuk abban a témában is állást foglalt, hogy áttekintik a város közlekedési rendjét májusra, így kéri a Testület tagjait, hogy vegyenek részt ebben a munkában, az esetleges közlekedési anomáliákat feltárása végett.

További kérdés, vélemény nem hangzik el. Bebes István a Képviselő-testület nyílt ülését 14 óra 03 perckor bezárja.

K. m. f.

 Bebes István dr. Stepics Anita

 polgármester jegyző